1. - 3. bekkur - Þjóðsögur og kynjaskepnur Nemendum í 1. til 3. bekk er boðið í heimsókn í Safnahúsið á Hverfisgötu á sýninguna Sjónarhorn – ferðalag um íslenskan myndheim . Þessi heimsókn er með leiðsögn safnkennara . Markmið heimsóknar : Að börnin kynnist hugtökunum safn og sýning Að börnin upplifi Safnahúsið sem áhugaverðan stað til að heimsækja Að börnin fái innsýn í þjóðsögur og ævintýri Að börnin sjái margvíslega sjónræna framsetningu á þjóðsagnaminnum Fyrirkomulag heimsóknar : Safnkennari tekur á móti hópnum í fræðslurými í kjallara . Þar eru snagar fyrir útiföt . Þegar hópurinn er tilbúinn kynnir safnkennari húsið og sýninguna fyrir börnunum . Í fræðslurýminu eru ýmsir munir sem má þreifa á og velta fyrir sér . Að kynningu lokinni heldur hópurinn upp á 2. hæð í sýningarhluta sem kallast Inn . Þar leiðir safnkennari skoðun á verkum og segir börnunum nokkrar þjóðsögur sem tengjast því sem fyrir augu ber . Að því búnu leggur safnkennari nokkrar léttar þrautir fyrir börnin þar sem reynir á athyglisgáfu þeirra og samhæfingu . Heimsóknin tekur um 45 mínútur . Dagskráin er ætluð 6 - 8 ára börnum . Aðeins er unnt að taka á móti einum bekk í einu .